Man op kleinhoewe doodgeskietArgieffoto (Foto: imgkid.com) ŉ Man is Vrydagoggend vroeg op ŉ kleinhoewe in die Muldersdrift-gebied in Gauteng doodgeskiet. Konst. Lucky Matome, woordvoerder van die polisie, het gesê die man het omstreeks 05:45 ŉ geluid buite op die kleinhoewe in die Rietfontein-gebied gehoor en uit die huis gegaan om ondersoek in te stel. “ŉ Skietgeveg het tussen die man en die verdagtes ontstaan en die man is in die bolyf gewond. Hy is op die toneel dood verklaar,” het hy gesê. Die man was ongeveer 30 jaar oud. Volgens Matome het ŉ veiligheidsbeampte hom na die toneel gehaas nadat die paniekalarm geaktiveer is. Met sy aankoms op die kleinhoewe is daar ook op hom losgebrand. “Die veiligheidsbeampte is nie beseer nie en net sy veiligheidsvoertuig is beskadig,” het Matome gesê. “Die SAPD in die Wes-Rand is baie bekommerd oor die toenemende aantal aanvalle op kleinhoewes in die gebied,” het hy gesê. Sake van moord en gewapende roof word ondersoek. Matome het gesê die polisie is op soek na twee of meer mansverdagtes wat betrokke was by die aanval. Enigiemand met meer inligting word versoek om die Muldersdrift-polisie by 011 952 4600 of die Wes-Rand-trio-taakspan by 079 496 6288 te nader. Inligting kan anoniem deurgegee word.